Parlement reageer op AfriForum se onteieningsaansoek’n Voorgestelde wysiging aan die Grondwet bring die eienaarskap van alle grond in Suid-Afrika in gedrang, nie net landbougrond nie. Foto: Morné van Rooyen Die parlement het ŉ beëdigde verklaring ingedien in antwoord op AfriForum se aansoek in die hooggeregshof in die Kaap oor grondonteiening sonder vergoeding waarin gevra word dat die hof die burgerregte-organisasie se aansoek met ŉ kostebevel van die hand wys of van die rol skrap. In die aansoek vra AfriForum dat die verslag van die gesamentlike grondwetlike hersieningskomitee oor die wysiging van artikel 25 van die Grondwet – wat oor grondonteiening handel – ter syde gestel word. Die parlement voer in sy verklaring aan AfriForum probeer opsetlik die parlement se wetgewende prosesse vertraag. Die verslag, wat die komitee reeds aanvaar het en nou vir oorweging na die nasionale vergadering en nasionale raad van provinsies vir oorweging verwys sal word, is in ŉ tussentydse stadium, soortgelyk aan ŉ wetsontwerp. Dit is nog nie finaal nie. Dit kan aanvaar of verwerp word, sê die parlement. Die komitee het ŉ uitgebreide proses van openbare deelname begin en openbare verhore in al nege provinsies gehou, asook vergaderingswerksessies in die parlement. Die parlement voer aan duisende Suid-Afrikaners het deelgeneem aan die nasionale gesprek oor grond en sy rol daarin om ŉ demokrasie te bou en “die wonde van die verlede te genees”. Nadat die parlement ŉ besluit geneem het, kan ŉ wetsontwerp voorgelê word. Die parlement gee tans nog geleentheid vir openbare kommentaar ingevolge die parlement se grondwetlike verpligtinge. “AfriForum wil die parlement in werklikheid met ŉ hofbevel stuit omdat hulle meen die komitee moes elke voorlegging oorweeg het,” sê die liggaam, “ook dié wat hulle erken duplikate is. “Die komitee het slegs voorleggings buite rekening gelaat wat navrae, onverwant, leeg of herhalings was. AfriForum ontken nie dat die komitee die strekking van daardie duplikaatvoorleggings oorweeg het nie.”